Sig ja til landsholdet.

Sådan lyder det fra den fynske 2. divisionsklub Tarup-Paarup Idrætsforening, hvor ledelsen har opfordret sine spillere til at takke ja til DBU's tilbud om at spille landskamp i Slovakiet i stedet for de konfliktramte landsholdsspillere.

»Jeg har sendt DBU's henvendelse videre til spillerne og opfordret til at bakke op om DBU. Vi har kun amatørspillere, som ikke er medlem af Spillerforeningen, og derfor kan de sige ja. De kan også sagtens vælge at være solidariske med spillerne. Det vil jeg ikke blande mig i,« siger sportschef Jesper Rasmussen til TV2 Fyn:

»Som klub er vi jo en del af arbejdsgiversiden, og derfor ville det være upassende ikke at bakke op om arbejdsgiverne,« lyder det fra Jesper Rasmussen.

Landsholdskonflikten Landsholdskonflikten mellem DBU og de danske fodboldstjerner buldrer derudad. Er du forvirret over, hvad det hele går ud på? Så læs disse fem punkter: Spillerne og DBU har siden januar forhandlet om en ny landsholdsaftale. Uden resultat. Den største uenighed handler om de såkaldte 'kommercielle interesser'. DBU ønsker en aftale, hvor landsholdsspillerne plejer fodboldunionens kommercielle interesser - eksempelvis sponsoratet med Hummel - så længe de er i landsholdslejren. Men spillerne ønsker at også pleje deres egne interesser - eksempelvis Christian Eriksens individuelle sponsorat med Nike - under landsholdssamlingerne. Derudover er der uenighed om arbejdsgiver- og arbejdstager-problematikken. Spillerne ønsker en arbejdsskadeforsikring, som gælder på landsholdet. DBU mener, at det ville gøre forbundet til arbejdsgivere, hvilket kan gøre spillerne berettigede til barsel, feriepenge m.m. DBU mener, at de er kommet landsholdsspillerne i møde på mange andre punkter. Blandt andet har unionen tilbudt spillerne privatfly hjem fra landskampe - samt tilknytning af en kok, der følger landsholdet både på ude- og hjemmebane. Spillerne mener derimod, at det er unfair, at de skal afgive nogle af deres sponsorrettigheder, da det er deres stærke præstationer - bl.a. ved VM - der tiltrækker sponsorer til DBU. Konflikten betød, at Danmark spillede med amatører mod Slovakiet. DBU udelukkede landsholdsstjernene til testkampen mod Slovakiet i starten af september som følge af uenighederne. I stedet spillede en række amatører fra 2. Division og Danmarksserien landskampen, som blev tabt med 3-0. Efterfølgende blev en midlertidig aftale indgået før Nations League-opgøret mod Wales. Dermed kunne Simon Kjær og co. stille op til Wales-kampen, og DBU undgik dermed sanktioner og bøder fra Uefa. Nu har parterne givet hinanden frem til den 30. september til at finde en permanent løsning. Næste landskamp er mod Irland i Nations League den 13. oktober.

Tidligere har klubber som Frem og Brønshøj meldt ud, at de ikke vil levere spillere til DBU's nødlandshold.

DBU begyndte mandag jagten på spillere i Superligaen og de lavere danske rækker til at stille op i onsdagens testkamp mod Slovakiet, fordi forhandlingerne mellem fodboldforbundet og landsholdsspillerne søndag brød sammen. Mandag kom også meldingen om, at landstræner Åge Hareide og assistenttræner Jon Dahl Tomasson ikke rejser med til udekampen.

Mens stemningen i Tarup-Paarup altså er positiv, er der skepsis i andre fynske klubber. I Dalum har man ingen fælles linje, men formand Jan Hansen opfordrer spillerne til at tænke på, at de kan blive upopulære ved at takke ja. Han ærgrer sig samtidig over, at klubben skal trækkes ind i konflikten.

En anden odenseansk forstadsklub, Marienlyst, ønsker ifølge Fyens Stiftstidende ikke at hjælpe DBU med spillere.

DBU har været på jagt i de lavere divisioner efter spillere til landsholdet, fordi konflikten forhindrer de 23 udtagne landsholdsspillere i at stille op i Slovakiet.